**virus final**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIRUS FINAL

domnule doctor

mai ascultă-mă o dată înainte de moarte

mă doare tot aerul nopții

și simt arca lui Noe înțepându-mă între coastele sparte

nu mai am suflu

parcă mi-aș respira oasele în propriul meu vid

orbitele ochilor și ale planetelor

și-au pierdut traiectoria ovoidă,

nu mai coincid

domnule doctor

ajută-mă să mai merg prin iubire

sau măcar prin pădure pe jos

dă-mi antidotul uitării de oameni

amintește-mi că am avut vertebrele drepte

și mersul prin lume frumos

arată-mi cum se conjugă la un timp imperfect verbul a fi

ieri încă mai aveam tot verdele cailor lumii

astăzi nu mai aud nici nechezatul câmpiilor vii

doctore, mă apasă potopul pe rânjet, pe omoplați,

ajută-mă să mă sprijin de-un catarg sau de munții înalți

fă-mi o cârjă de lemn dintr-un steag mohorât

ori proptește-mă de un copac vertical încă nedoborât

domnule doctor, mă înăbușă circumferința planetei,

mă lovește frontal

de parcă m-ar ataca din cosmos armatele toate

cu un virus final